Diari Oficial de la Generalitat Valenciana


Sumari del DOGV 3649, del 21-12-1999 (1999/10722)

RESOLUCIÓ de 22 de novembre de 1999 de la Direcció General de Promoció Cultural i Patrimoni Artístic de la Conselleria de Cultura, Educació i Ciència de la Generalitat Valenciana, per la qual s'acorda considerar incoat expedient de delimitació de l'entorn de protecció i de determinació de la normativa de protecció del castell Palau d'Albalat dels Sorells, emplaçat a Albalat dels Sorells (València).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3649

Data del DOGV
:   21-12-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/10161


Data del document
:   22-11-1999

Organisme emissor
:   Conselleria de Cultura, Educació i Ciència

Tipus de document
:   Resolució

Descriptors 

:   * Albalat dels Sorells
    * protecció del patrimoni
    * patrimoni arquitectònic
    * ben cultural

RESOLUCIÓ de 22 de novembre de 1999 de la Direcció General de Promoció Cultural i Patrimoni Artístic de la Conselleria de Cultura, Educació i Ciència de la Generalitat Valenciana, per la qual s'acorda considerar incoat expedient de delimitació de l'entorn de protecció i de determinació de la normativa de protecció del castell Palau d'Albalat dels Sorells, emplaçat a Albalat dels Sorells (València). [1999/X10110]
  
La Disposició Addicional Primera de la Llei del Patrimoni Cultural Valencià, Llei 4/1998, d'11 de juny, de la Generalitat Valenciana, considera béns d'interès cultural aquells declarats de conformitat amb la Llei 16/1985, de 25 de juny, del Patrimoni Històric Espanyol. En virtut de la dita disposició addicional i de la disposició addicional segona de la citada Llei del Patrimoni Històric Espanyol, el castell Palau d'Albalat dels Sorells, siti a Albalat dels Sorells (València) constituïx per ministeri directe de la llei un bé d'interès cultural amb la categoria de monument.
  
Vist l'informe del Servei del Patrimoni Arquitectònic i Mediambiental favorable a la incoació de l'expedient de delimitació de l'entorn de protecció d'este monument i de determinació de la normativa de protecció que ha de regir-lo.
  
Atés el que disposa la disposició transitòria primera, apartat 2, de la Llei 4/1998, de la Generalitat Valenciana, d'11 de juny, del Patrimoni Cultural Valencià sobre adaptació de les declaracions ja produïdes als requisits i mencions que s'exigixen en la nova normativa autonòmica, així com els seus articles 27 i 28, he resolt:
  
1. Incoar expedient de delimitació de l'entorn de protecció del castell Palau d'Albalat dels Sorells, siti a Albalat dels Sorells (València), així com de determinació de les normes de protecció que li són aplicables.
  
Els annexos que s'adjunten a la present resolució delimiten gràfica i literalment l'entorn de protecció i establixen les normes de protecció que han de regir-lo.
  
2. Seguir amb la tramitació de l'expedient d'acord amb les disposicions vigents.
  
3. Donar trasllat d'esta resolució a l'alcalde-president d'Albalat dels Sorells i fer-li saber que, de conformitat amb el que establix l'article 35, en relació amb el 27.4 de la Llei del Patrimoni Cultural Valencià, qualssevol actuacions en esta zona hauran de ser autoritzades per la Direcció General de Promoció Cultural i Patrimoni Artístic sempre amb caràcter previ a la seua execució, i abans de l'aprovació d'atorgament de llicència municipal en el cas que esta siga preceptiva. L'ajuntament haurà de notificar a este centre directiu simultàniament a la notificació a l'interessat les llicències urbanístiques i d'activitat que afecten el monument o el seu entorn, de conformitat amb allò que s'ha preceptuat en l'article36.4 de la Llei del Patrimoni Cultural Valencià.
  
4. La incoació del present expedient de delimitació comporta la suspensió del tràmit ordinari d'atorgament de llicències municipals de parcel·lació, urbanització, construcció, demolició, activitat i la resta d'actes d'edificació i ús del sòl que afecten l'entorn que ara es delimita en els termes referits en el punt anterior. Quant a les ja atorgades, hauran de sotmetre's preceptivament a la consideració d'este centre directiu amb vista a verificar la seua compatibilitat patrimonial en el termini de dos mesos comptats des de la publicació de la present resolució. Es podrà suspendre en la mesura que es revelen incompatibles o contradictòries amb les normes de protecció que figuren en els annexos, de conformitat amb allò que s'ha disposat en l'article 33 de la Llei del Patrimoni Cultural Valencià.
  
5. Que la present resolució es publique en el Diari Oficial de la Generalitat Valenciana i en el Boletín Oficial del Estado i es comunique al Registre General de Béns d'Interès Cultural, dependent de l'administració de l'estat per a la seua anotació preventiva.
  
Cosa que es fa pública als efectes oportuns.
  
València, 22 de novembre de 1999.- La directora general de Promoció Cultural i Patrimoni Artístic: Consuelo Ciscar Casaban.
  
Annex I
  
1. Justificació de la delimitació proposada.
  
La delimitació s'establix en funció dels següents criteris:
  
- Parcel·les que limiten directament amb la que ocupa el BIC, que poden afectar, tant visualment com físicament, si es realitza qualsevol intervenció sobre elles.
  
- Parcel·les que donen al mateix espai públic que el BIC i que constituïxen l'entorn visual i ambiental immediat i en el qual qualsevol intervenció que es realitze puga suposar una alteració de les condicions de la seua percepció o del caràcter de l'espai urbà.
  
- Espais públics en contacte directe amb el BIC i les parcel·les enumerades anteriorment i que constituïxen part del seu ambient urbà immediat.
  
- Edificacions o qualsevol element del paisatge urbà que, encara que no tenen una situació d'immediatesa amb el BIC, afecten de forma fonamental la seua percepció.
  
2. Delimitació de l'entorn
  
Origen: intersecció dels eixos dels carrers Major i Pare Salvador, punt A.
  
Sentit: antihorari.
  
Línia delimitadora: des de l'origen, la línia continua cap al nord per l'eix del carrer Major i s'introduïx a l'illa cadastral núm. 81571 per la mitgera nord de la parcel·la núm. 25. Continua per les parts posteriors de les parcel·les d'esta illa que recauen al carrer Pare Salvador, fins a creuar el carrer de la Mare de Déu del Carme. Recorre la mitgera nord de la parcel·la núm. 14 de la illa núm. 80481 i l'est de la parcel·la núm. 9.
  
Continua per l'eix del carrer València cap a l'oest, gira a sud per a recórrer l'eix del carrer d'En Codinats i posteriorment recórrer l'eix del carrer del Molí. Gira al nord i s'introduïx a l'illa núm. 81433 per on recorre les parts posteriors de les parcel·les 01 i 18 de la mateixa illa. Continua a l'est per l'eix del carrer del Doctor Valls per a girar al nord per l'eix del carrer Major fins al punt d'origen A.
  
Annex II
  
Normativa de protecció del monument i el seu entorn.
  
Monument:
  
Article 1. S'atindrà a allò que s'ha disposat en la secció segona, Règim dels béns immobles d'interès cultural, del capítol III, títol II de la Llei 4/1998 d'11 de juny, de la Generalitat Valenciana, del Patrimoni Cultural Valencià (DOGV de 18.6.1998), aplicable a la categoria de monument.
  
Article 2. Els usos permesos seran tots aquells que siguen compatibles amb la posada en valor i gaudi patrimonial del bé i contribuïsquen a la consecució dels dits fins. L'autorització particularitzada d'ús es regirà segons allò que s'ha disposat per l'article 35 de la Llei del Patrimoni Cultural Valencià.
  
Entorn de protecció:
  
Article 3. Les alineacions de vial seran amb caràcter general les establides en el pla adjunt. S'exceptuen les corresponents a les parcel·les del castell i la poma núm. 79316, recaients ambdós al carrer Comte d'Albalat, que podran ser revisades en el preceptiu pla especial requerit per l'article 34.2 de la Llei de Patrimoni.
  
Article 4. S'haurà de mantindre la parcel·lació històrica de l'entorn, acceptant-se l'agrupació de les parcel·les, mentre no se supere una amplària final màxima de façana de 16 m.
  
Article 5. L'altura reguladora, definida segons el Reglament de zones serà la mateixa de l'edifici actualment existent en els edificis anteriors a 1940. En la resta d'edificis no superarà el nombre màxim de plantes de dos. Els edificis que superen este nombre de plantes es regiran pel règim, fora d'ordenació. A l'efecte en els supòsits que concloga la seua vida útil, es pretenguen obres de reforma de transcendència equiparable a la reedificació o una substitució voluntària d'ells mateixos li seran d'aplicació les ordenances de protecció d'esta normativa. Tot això sense perjuí de l'aplicació de l'article 21 de la Llei del Patrimoni Cultural Valencià a estos immobles. L'altura màxima reguladora per a estos últims s'establix en 7 m.
  
Article 6. L'ús característic dels edificis serà el residencial amb els usos compatibles acceptats pel Pla General.
  
Article 7. La parcel·la núm. 02 de l'illa cadastral núm. 79466, i l'illa núm. 80647 precisen una regulació detallada que es concretarà en el referit Pla Especial. Este haurà d'atindre's als següents criteris:
  
- connexió entre les dos illes visualment i funcionalment, de manera que es perceben com un únic espai.
  
- tractament de zona verda dels espais lliures d'ambdós illes, on només cabran les instal·lacions dotacionals pròpies de l'ús de zona verda urbana, sempre que no perjudiquen la panoràmica i visibilitat del monument; amb la possibilitat de la materialització en la núm. 80574 d'una edificabilitat d'ús públic d'escala semblant a la resta de les parcel·les de l'illa poma, sempre que millore la relació del que ja està edificat amb el monument i contribuïsca a regularitzar l'ordenació de l'entorn.
  
- les parts posteriors de les parcel·les que donen a la del castell hauran de mantindre el mateix tractament dels murs, amb una altura màxima de quatre metres (4 m). En el cas que la profunditat de la parcel·la permeta construccions adossades a esta part posterior, només ocuparan una cruixia d'un màxim de cinc metres (5 m), amb obertura de buit cap a l'interior de la parcel·la i coberta amb pendent cap a eixe mateix interior.
  
Article 8. Els edificis tradicionals, pel seu alt valor ambiental i testimonial d'una arquitectura i tipologia que caracteritza l'entorn del monument, hauran de mantindre les fatxades visibles des de la via pública, i hauran de preservar i restaurar els seus caràcters originaris.
  
Article 9. Les fatxades s'hauran d'adequar estèticament a la tipologia i als acabats tradicionals atenent les següents disposicions:
  
- Les volades de coberta seran les tradicionals de la zona.
  
- Els buits seran de proporció vertical, i la seua disposició i dimensions seran les característiques de la zona.
  
- Es prohibixen els acabats amb materials no tradicionals o que suposen la imitació d'altres materials.
  
- Els balcons seran de safata de grossor no superior a 15 cm, vol no superior a 50 cm, longitud màxima de 1.80 m i barana de ferro. Es prohibixen els miradors.
  
- Els tancaments seran de fusta.
  
- Es prohibixen les persianes, excepte les persianetes exteriors enrotllables tradicionals.
  
Article 10. Les obres de reforma interior que aconseguisquen el nivell de rehabilitació i que s'escometen als edificis inclosos en l'entorn, hauran d'adequar la façana a les condicions estètiques d'esta normativa.
  
Article 11. Les cobertes seran inclinades, de pendent màxim del 35%, a dos aigües, de teula àrab. El carener estarà situat a una altura màxima de 2,25 m respecte a l'altura màxima de cornisa.
  
Article 12. allò que no regula la present normativa es precisarà en l'autorització de la Conselleria de Cultura, Educació i Ciència - preceptiva-, a tenor de l'article 35 de la Llei del Patrimoni Cultural Valencià, per a qualsevol intervenció, inclús les regulades pels articles anteriors; la dita autorització haurà de tindre en compte els criteris establits en l'article 39.3 de la mateixa llei.
  
Annex III
  
Delimitació gràfica